作者:葛長庚
標題:賀新郎
內容:銀漢千絲雨。被東風作惡，吹落滿空柳絮。恰自江南訊息斷，才此六花飛舞。最好是、鵝毛鶴羽。萬頃平田三尺玉，月明中、不見沙頭鷺。蒼煙裡，一漁父。鵲橋半夜寒雲妒。到曉來、千巖萬壑，了無認處。極目四方銀世界，五鳳樓前如許。應自感、傷心凝佇。人在神霄玉清府，小獅兒、捏就無佳句。騎汗漫，好歸去。